**Zaključci sa konferencije**

**''Budućnost pograničnih područja na putu ka EU''**

**Knjaževac**

**16-17. mart 2016. godine**

**Uvod**

Konferencija ''Budućnost pograničnih područja na putu ka EU'' je održana u Knjaževcu, 16. i 17. marta u organizaciji Instituta za razvoj pograničnih područja.

Cilj Konferencije je bio da se unapredi svest i pomogne pograničnim regionima Srbije da se bolje pripreme za proces EU integracija i pregovora o članstvu koje vodi Republika Srbija sa EU. Na Konferenciji su predstavljeni:

* procesi EU integracija,
* relevantna iskustva susednih zemalja Rumunije i Bugarske,
* značaj procesa pristupanja za lokalne samouprave,
* značaj procesa pristupanja za poslovanje malih i srednjih preduzeća,
* raspoloživi instrumenti podrške koji stoje na raspolaganju lokalnim samoupravama i ostalim akterima iz pograničnih regiona.

Tokom konferencije se diskutovalo o uticaju procesa EU integracija na pogranična područja Srbije i šta pogranična područja očekuje u toku procesa pristupanja EU.

Poznato je koliki je za Srbiju suštinski i dugoročni značaj pristupnih pregovora EU, pa time i za region istočne Srbije. Proces pridruživanja je važan i sa aspekta prilagođavanja promenama koje će slediti. Pristupanje EU nosi sa sobom ne samo mogućnosti nego i pretnje jer će se nekim sektorima, poslovima, biznisima znatno promeniti uslovi rada i poslovanja. Njihovo neučestvovanje i nepoznavanje procesa pridruživanja predstavlja, takođe, potencijalni problem za budući razvoj celog regiona.

Konferencija je okupila više od 80 predstavnika lokalnih vlasti, biznisa i civilnog društva iz istočne Srbije.

***Organizaciju Konferencije je pomogla opština Knjaževac.***

1. **Proces pregovora Srbije sa EU**

Srbija je država kandidat za članstvo u Evropskoj uniji sa jasnim spoljnopolitičkim ciljem da pregovore o članstvu završi do 2020. godine. Pregovore o članstvu u Evropskoj uniji vodi Vlada Republike Srbije. Vlada Republike Srbije je za tu svrhu oformila institucionalni mehanizam u okviru kog se formulišu pregovaračke pozicije i stavovi Republike Srbije u svakom od 35 pregovaračkih poglavlja. U ovaj institucionalni mehanizam uključeni su: Koordinaciono telo, Savet koordinacionog tela, Pregovarački tim i Radne grupe za pregovore kojih ima 35 (za svako pregovaračko poglavlje) i u koje ulaze sva nadležna ministarstva i državni organi i institucije koje imaju nadležnosti u oblastima koje su predmet pregovora. Posebnu ulogu u ovom procesu imaju Narodna skupština, Privredna komora Srbije i Nacionalni konvent o Evropskoj uniji, kao platforma za uključivanje i uticaj organizacija civilnog društva u ovaj proces. Suština procesa pregovora Srbije sa Evropskom unijom je u harmonizacija zakonodavstva sa zakonodavstvom EU, usvajanje i primena standarda koji važe u državama Evropske unije i usklađivanje politika, pravnog i ekonomskog sistema sa onim koji je važeći u Evropskoj uniji. Vremenski period u kome će se okončati pregovori o članstvu zavisi kako od vremena za koje će država kandidat biti spremna da preuzme obaveze iz članstva u EU, kao i od spremnosti EU da prihvati novu državu članicu. Eventualni prelazni periodi za prihvatanje obaveza jesu predmet pregovora.

Proces pregovora Srbije sa Evropskom unijom o članstvu intenziviran je otvaranjem prvih pregovaračkih poglavlja krajem 2015. godine. U ovom trenutku Srbija ima otvorena dva pregovaračka poglavlja 32 – Finansijska kontrola i 35-Ostala pitanja, koje za Srbiju ima posebnu težinu, s obzirom da se u tom poglavlju prati napredak u odnosima sa Prištinom i primena Briselskog sporazuma. Krajem juna očekuje se otvaranje poglavlja 23 i 24, kao i poglavlja 5 – Javne nabavke, čiji je sadržaj usko povezan sa aktivnostima i merama predviđenim u poglavljima 23 i 24 a tiču se borbe protiv korupcije. Evropska unija vodi pregovore sa Srbijom prema tzv. novom pristupu po kome se najteža poglavlja otvaraju na početku a zatvaraju na kraju procesa pregovora, sa posebnim merilima za otvaranje i zatvaranje, kao i sa srednjoročnom proverom dostignutih ciljeva putem prelaznih merila. Pregovori se odvijaju na bazi formulisanja pregovaračkih pozicija Srbije za svako od poglavlja. Sa druge strane, države članice formulišu zajedničku poziciju Evropske unije i prezentuju je Srbiji na medjuvladinim konferencijama koje se održavaju za svako poglavlje. U ovom trenutku Vlada Republike Srbije usvojila je i prosledila državama članicama EU i Evropskoj komisiji tri pregovaračke pozicije: za poglavlja 5, 23 i 32. Očekuje se da bude izrađena i pregovaračka pozicija za poglavlje 24.

Odlukom Vlade Republike Srbije, kao i Odlukom Odbora za evropske integracije Narodne skupštine omogućeno je da organizacije civilnog društva, koje su okupljene u Nacionalnom konventu, aktivno učestvuju u davanju mišljenja i preporuka tokom formulisanja pregovaračkih pozicija. Sa druge strane, ovaj kanal komunikacije sa predstavnicima Vlade i parlamenta omogućava pravovremeno informisanje javnosti o tome šta se pregovara i koji su efekti preuzetih obaveza na građane i privredu Srbije, koje su koristi a koja cena budućeg članstva u Evropskoj uniji. Zbog toga je neophodno da se obezbedi maksimalna uključenost svih aktera u procesu pregovora, kako vladinih, tako i nevladinih uz aktivno učešće i punu zastupljenost lokalnih samouprava, kontinuiranu izgradnju kapaciteta svih aktera za korišćenje fondova koji Srbiji stoje na raspolaganju tokom pregovora i nakon stupanja u članstvo. Proces evropskih integracija u tom smislu treba posmatrati kao instrument za dostizanje političkih, ekonomskih i pravnih kriterijuma i pripremu institucija, građana i privrede Srbije za ravnopravno učešće u koristima članstva u Evropskoj uniji.

Za dobro vođenje pregovora sa EU i obezbeđivanje maksimalno povoljnih ishoda za Srbiju neophodno je da se pregovori vode na bazi relevantnih analiza finansijskih, pravnih i političkih efekata primene mera i obaveza koje proizilaze iz procesa pregovora ali i iz budućeg članstva u EU. U tom smislu podrška GIZ-a je voma značajna i usmerena na jačanje analitičkih kapaciteta za pregovore, naročito u poglavljima koja se tiču poljoprivrede i regionalnog razvoja. Jačanjem analitičkih kapaciteta pregovaračkih struktura nastoji se obezbediti konzistentnost ekonomskih aspekata pridruživanja EU sa makroekonomskom i fiskalnom politikom u Srbiji, kao i izbegavanje da pregovaračke pozicije budu međusobno kontradiktorne.

**Iskustva drugih zemalja u razvoju pograničnih regiona tokom procesa pristupanja EU** treba pažljivo razmatrati i koristiti u kreiranju institucionalnih mehanizama i izgradnji kapaciteta na regionalnom i lokalnom nivou. Činjenica koja govori u prilog značaju prekogranične saradnje i neophodnosti izgradnje kapaciteta za postizanje teritorijalne kohezije jeste podatak da 37,5% stanovništva Evropske unije danas živi upravo u pograničnim regionima. Cilj prekograničnih programa koji su realizovani između Rumunije i Mađarske bio je da se poboljšaju opšti uslovi za održiv razvoj i jača socijalna i ekonomska kohezija ovih pograničnih područja. Za tu namenu u periodu 2014-2020 godina namenjeno je blizu 75 miliona evra koje će biti alocirani kroz 5 prioritetnih oblasti.

Primer prekogranične saradnje Srbije i Bugarske pokazuje da je alokacija za period 2007-2013 iznosila 34 miliona evra sa apsorpcijom sredstava od 80% kroz 155 projekata i ugovorenom sumom za realizaciju blizu 36 milona evra. Ukupno raspoloživa sredstva za tri prioritetne ose za 2015, 2016. i 2017-tu godinu iznose 12,5 milona evra, za koje konkuriše 388 predloženih projekata.

Srbija je kroz IPA programe prekogranične saradnje za period 2014-2020 programira programe i projekte u iznosu od 130 miliona evra. S obzirom da je iskorišćenost ovog fonda za prethodni period bila oko 92%, može se i u narednom programskom periodu očekivati ovakav trend.

1. **Pogranična područja na putu pristupanja Srbije EU**

**Politika EU prema pograničnim područjima**

Značaj pograničnih regiona u EU se može sagledati kroz nekoliko elemenata. Prvo, pogranični regioni čine 40 odsto teritorije koja čini proširenu Evropsku uniju i u kojima živi oko 37 odsto stanovništva EU. Sa druge strane, pogrаnične regione, generalno posmatrano, najčešće odlikuju

* niska gustina stаnovništvа (75 stanovnika po kvаdrаtnom kilometru u proseku u pogrаničnim regionimа u odnosu na 145 stanovnika po kvadratnom kilometru u ostatku Unije)
* prirodna ograničenja (plаninska ili obаlna područjа),
* nerazvijena sаobrаćаjna infrаstruktura,
* nedostаtаk saradnje u uprаvljаnju prekogrаničnim ekosistemimа.

Evropska unija uzima u obzir navedeno stanje stvari posmatrajući sve pogranične regione, kako na spoljnim, tako i na unutrašnjim granicama EU kao evropski prioritet, i obezbeđuje finansiranje njihovog razvoja kroz strukturne fondove i Kohezioni fond. Na taj način, proces evropskih integracija transformiše prethodnu perifernu poziciju mnogih pograničnih regija u središnju poziciju unutar proširene EU.

Poslednjih 15 godina pogranični regioni su postali poseban predmet proučavanja i definisanja razvojne politike na nivou EU. Poslednja istraživanja pokazuju pozitivan efekat procesa evropskih integracija merena rastom udela stanovništva duž granica integracije (dodatni rast od oko 0,15 procentnih poena godišnje). Pozitivan efekat integracija sa obe strane granice integracije je aktivan na određenoj udaljenosti (do 70 km) i vremenski period (do 30 godina). Efekti procesa evropskih integracija na pogranične regione se razlikuju od regiona do regiona i zavise od većeg broja faktora. Jeda od najznačajnijih jeste položaj pograničnog regiona i da li se radi o pograničnom regionu na unutrašnjim granicama EU ili o regionu koji postaje pogranični region na spoljnim granicama EU. Ovi poslednji su zbog svog položaja izloženiji negativnim uticajma procesa interacija jer se na spoljnim granicama EU primenjuju strožiji standardi upravljanja granicama što može usporiti slobodan protok roba, usluga, ljudi i kapitala i posledično usporiti ekonomski rast pograničnog područja. Takodje jezičke barijere izmedju pograničnih područja značajno odredjuju nivo i kvalitet efekata procesa evropskih integracija.

U poslednjih 25 godina generacije INTERREG inicijative razvijale su socio-ekonomsku i teritorijalnu koheziju kroz promociju prekogranične saradnje na teritoriji Evropske unije, koja je u tom periodu znatno proširena. Posmatrano po apsolutnom nivou iznos finansijskih sredstava za finansiranje INTERREG inicijativa je udeo udesetostručen u poslednjih 25 godina od 1,1 milijarde EUR u period 1990-1993 do 10,1 milijarde EUR za period 2014-2020. U relativnom iznosu izdvajanje za programe prekogranične saradnje u EU čine 2,8% budžeta za kohezionu politiku EU. Rastući značaj politike podsticaja pograničnih regiona u EU je važno i za pogranične regione u Srbiji jer će u slučaju da Srbija postane članica EU moći da koriste navedene programe. Pogranični regioni u Srbiji i sada učestvuju u programima prekogranične saradnje ali se njihovo učešće finansira iz pretpristupne pomoći EU koja je mnogo manjeg obima nego što bi to bilo kada zemlja postane članica EU.

Iskustva prekogranične saradnje u evropskim zemljama pokazuju da je, ponekаd, jedini motiv i cilj prekogrаnične sаrаdnje korišćenje fondova EU namenjenih za finansiranje projekata prekogranične saradnje. Takođe, brojna iskustva evropskih zemalja sugerišu da često početni entuzijаzаm prekogrаnične sаrаdnje opadne pre nego što saradnja počne da proizvodi konkretne rezultаte. Razlog tome je pre svega što prekogrаnična sаrаdnja predstavlja kompleksan proces za koji je potrebno mnogo više vremena dа se pojаve merljivi rezultаti u odnosu nа proces sаrаdnje lokalnih vlasti u okviru jedne zemlje.

Iskustva novih članica, koje su ušle u Evropsku uniju 2004. i 2007. godine, pokazuju značaj i veliki uticaj projekata prekogranične saradnje na razvoj pograničnih područja kao i na lokalne i regionalne aktere iz pograničnih regija tih zemalja. Kroz zajedničku pripremu i sprovođenje projekata lokalne zajednice iz pograničnih regiona bile su u prilici da steknu dragoceno iskustvo u korišćenju fondova Evropske unije, a posle ulaska u Evropsku uniju stečeno iskustvo pomoglo im je da bolje iskoriste bespovratna sredstva Unije, kojima su mogli da finansiraju zahtevnije razvojne projekte u svojim lokalnim sredinama.

Sa druge strane, analiza implementiranih projekata prekogranične saradnje pokazuje dominaciju tzv. „mekih tema“, kаo što su kulturа ili obrаzovаnje. Takođe, implementiran je veliki broj projekata male vrednosti usmerenih pre svega na kulturnu i društvenu saradnju u pograničnom području. Pored toga veliki broj projekata prekogranične saradnje odnosio se na izgradnju infrastrukture za zaštitu životne sredine i stimulisanje privredne saradnje, što je pored direktnih efekata na lokalnom nivou često imalo i indirektne i multiplikatorske efekte u drugim delovima zemlja učesnica u programima prekogranične saradnje. Takođe, evaluacija je pokazala da projekti usmereni na kulturnu i društvenu saradnju u pograničnom području imaju značajan uticaj na uspostavljanje dugoročnih odnosa saradnje između nevladinih organizacija, profesionalnih udruženja, obrazovnih institucija i interesnih organizacija. Regionalne razvojne institucije i lokalne samouprave iz pograničnih regiona takođe su uspostavile saradnju sa svojim partnerima u susednim zemljama.

Međutim, ono što je karakteristično u procesu prekogranične saradnje jeste to da kada su u pitanju tzv. „meke tema“ (obuka i edukacija, kulturna razmena itd.), prekogranični partneri veoma lako pronađu zajednički interes. Problem u saradnji najčešće nastane kada je neophodno uspostaviti saradnju po pitanju nekih strateških (infrastrukturnih) projekata. Takođe je utvrđeno da su kroz prekograničnu saradnju na zajedničkim projektima značajno unapređeni kapaciteti lokalnih samouprava i ostalih lokalnih aktera za pripremu i implementaciju projekata finansiranih iz pretpristupnih fondova Evropske unije. Svi navedeni direktni i indirektni efekti programa prekogranične saradnje predstavljaju odličnu osnovu za dugoročan razvoj pograničnih područja, posebno ako se ima u vidu da regionalna politika Evropske unije kroz svoje instrumente sve veću pažnju poklanja teritorijalnoj i prekograničnoj saradnji.

Na kraju, veoma je važno istaći da je za prekograničnu saradnju veoma važno da su zemlje ratifikovale Evropsku konvenciju o prekograničnoj saradnji između teritorijalnih zajednica ili vlasti (tzv. Madridsku konvenciju), s ciljem pospešivanja prekogranične saradnje i na preporuku Saveta Evrope. Ratifikacija ove Konvencije značajno je doprinela unapređenju prekogranične saradnje, a posebno između lokalnih samouprava u pograničnim regionima EU.

**Pogranična područija u Srbiji i značaj prekogranične saradnje**

Proces evropskih integrаcija predstavlja najznačajniju pokretаčku snаgu uspostavljanja prekogrаnične sаrаdnje. U okviru procesa pridruživanja zemalja zapadnog Balkana Evropskoj uniji prekogranična saradnja ima tri funkcije:

* Neutralizacija negativnih efekata rubne lokacije lokalne zajednice/regiona unutar jedne države;
* Usaglašavanje politika i ciljeva razvoja između susednih regiona razdvojenih državnim granicama, čije sprovođenje zavisi od politika i ponašanja aktera s obe strane granice (npr., odbrana od poplava, zaštita lokalnih voda i eko-sistema, saobraćaj i sl.);
* Normalizacija odnosa između društava i država bivše SFRJ posle ratnih i političkih sukobljavanja tokom 90-ih i neutralizacija negativnih efekata nastanka novih država (kao što su, npr., prekidanje privrednih, kulturnih i drugih veza ili njihovo pretvaranje iz nacionalnih u međunarodne) na lokalni razvoj.

Prekogranična saradnju Srbiji se krajem 90-ih godina i posle 2000-te godine uglavnom odvijala kroz osnivanje određenog broja evroregiona, u kojima su učestvovale opštine iz pograničnih regiona Srbije i susednih država.

Primarni cilj stvaranja evroregiona bio je zajedničko rešavanje najvažnijih problema sa kojima se suočavaju određeni regioni, kao i korišćenje brojnih mogućnosti za saradnju na ekonomskom, kulturnom, obrazovnom planu, te za saradnju u borbi protiv kriminala, nelegalne trgovine i dr.

Međutim, ovi novonastali evroregioni, i pored velikog entuzijazma prilikom osnivanja, nisu ispunili početna očekivanja učesnika u ovim asocijacijama. Neki od ovih evroregiona trenutno postoje samo na papiru, bez konkretnih aktivnosti na terenu. Razlozi za takvo stanje leže u činjenici da efikasno funkcionisanje evroregiona zahteva institucionalnu sposobnost, ali i finansijske resurse kako bi se podržale njihove prekogranične aktivnosti.

Pogranični region koji obuhvata teritoriju opštine Knjaževac je bio uključen u evroregione Dunav 21 i evroregion Stara planina. Pored navedenih razloga zbog kojih su evroregioni imali suboptimalne efkte, dodatni specifični razlozi su i prevelika očekivanja samih osnivača, pogotovo u kratkom roku, kao i nepostojanje stabilnih izvora finansiranja i stabilnih operativnih struktura (kancelarija, sedište ili slično) sa zaposlenima kojima bi primarni posao bio unapređenje prekogranične saradnje. U navedenim uslovima prekogranična saradnja je zavisila od pojedinačnih inicijativa pojedinih predsednika opština – osnivača evroregiona, a politički ciklusi u zemljama članicama su dovodili do toga da se sastav upravnih organa evroregiona stalno menja, da nema kontinuiteta i da se „uvek počinje iz početka“ sa upoznavanjem i iznošenjem ideja i utvrđivanjem prioriteta. Takođe različita partijska pripadnost osnivača i unutrašnje političke potrebe i odnosi ponekad otežavaju dogovaranje unutar opština iz jedne zemlje.

Neposredno učešće u progrmima prekogranične saradnje i saradnja pograničnih regija Srbije i država članica Evropske unije je omogućeno 2004. godine kada je uveden koncept Susedskih programa za spoljne granice proširene Evropske unije. Kako su ovi projekti usmereni prvenstveno na regionalni i lokalni nivo, oni pomažu stanovništvu s obe strane granice u rešavanju problema od zajedničkog interesa i stvaraju uslove za jačanje buduće saradnje i razvoja. Za mnoge građane sa srpske strane granice bilo je to prvi put da su osetili uticaj EU na njihove živote, da su razbili predrasudu da su odnosi sa EU isključivo pitanje visoke politike. Takođe za lokalne samouprave učešće u programima prekogranične saradnje predstavlja direktan susret sa standardima EU u raznim oblastima. Koliki bi bio neposredni efekat korišćenja tih sredstava za pojedine opštine, veoma je teško meriti jer je veoma teško izolovati efekte upotrebe sredstava iz EU-fondova od drugih izvora privrednog rasta i konvergencije i odrediti koji bi nivo razvoja lokalna privreda dostigla da nije bilo korišćenja instrumenata pretpristupne pomoći.

Prema podacima Kancelarije za evropske integracije u okviru finansijskog perioda 2007-2013. objavljena su 23 javna poziva i prijavljeno 2.937 projekata za ukupan iznos od skoro 340 miliona evra. Do sada je ugovoreno 646 projekata ukupne vrednosti 73,67 miliona evra od ukupno 81,00 milion evra koliko je Republici Srbiji bilo na raspolaganju za programe prekogranične i transnacionalne saradnje, a iskorišćenost sredstava je oko 90%. Navedeni podaci pokazuju da lokalni akteri u pograničnim područijima imaju kapacitete za sprovođenje i obimnijih programa prekogranične saradnje.

Iskustva pograničnih područija u Srbiji pokazuju da uspešnost lokalnih aktera u programima prekogranične saradnje zavisi od nekoliko faktora i to:

* prvo, sposobnost opštine i njenog prekograničnog partnera da formulišu svoj projekat saglasno pravilima i kriterijumima za dobijanje sredstava iz IPA-fondova;
* drugo, usklađenost nacionalnih politika dve države u oblasti na koju se projekat njihovih lokalnih zajednica odnosi;
* treće, sposobnost pograničnih lokalnih zajednica da simultanom akcijom uvere svoje nacionalne vlasti, a ponekad i druge lokalne zajednice u neposrednom okruženju u relevantnost svojih inicijativa za razvoj regiona kojem pripadaju ili za ciljeve nacionalnog razvoja.

Posmatrano s aspekta prekogranične saradnje, sadašnji nivo decentralizacije i njeno odvijanje u okvirima pretpristupne pomoći opštinama obezbeđuju mogućnost da iniciraju i učestvuju u brojnim projektima i te projekte stave u funkciju sopstvenog razvoja ili rešavanja bar nekih od trenutnih problema lokalne zajednice.

Republika Srbija, kao članica Saveta Evrope, dosta dugo nije ratifikovala Evropsku okvirnu konvenciju o prekograničnoj saradnji između teritorijalnih zajednica ili vlasti, tzv. Madridsku konvenciju, što je predstavljlo ograničavajući faktor za razvoj efikasnije prekogranične saradnje za lokalne zajednice u Srbiji. U februaru 2016. godine usvojen je zakon o potvrdjivanju Madridske Konvencije što će umnogome doprineti kvalitativnom unapređenju prekogranične saradnje pograničnih regija i lokalnih samouprava u Srbiji sa partnerima iz pograničnih regija susednih zemalja. Kao posledica toga očekuje se posledično i veliki uticaj na socioekonomski razvoj pograničnih regija. Madridskom konvencijom uspostavlja se okvir za podsticanje saradnje između teritorijalnih zajednica ili vlasti u oblastima regionalnog, ruralnog i urbanog razvoja, u oblasti zaštite životne sredine, poboljšanja rada javnih ustanova i preduzeća i omogućavanja brzog reagovanja prilikom prirodnih nepogoda i nesreća. Madridska konvencija pruža mogućnost sklapanja tipskih ugovora koji štite poziciju centralnih nivoa vlasti, a koji lokalnim i regionalnim učesnicima pružaju adekvatnu osnovu da dugoročno planiraju saradnju iz okvira svoje nadležnosti sa prekograničnim partnerima.

**Postojeći instrumenti podrške pograničnim regionaima na putu ka EU**

EU pomaže zemljama kandidatima za članstvo kroz fondove predpristupne pomoći IPA. U novom budžetskom periodu 2014-2020 podrška će biti usmrena kroz program IPA II. Republika Srbija može da računa na indikativnu podršku od oko 200 miliona EUR godišnje. Sredstva iz IPA II će biti usmerena na podršku

* Političkim reformama- demokratija, vladavina prava, reforma državne uprave, borba protiv korupcije i organizovanog kriminala, itd.
* Ekonomskom, socijalnom i teritorijalnom razvoju u cilju pametnog, održivog i inkluzivnog rasta - ekonomske reforme i upravljanje, zapošljavanje i razvoj ljudskih resursa, socijalna i ekonomska inkluzija, razvoj fizičke infrastrukture, itd.
* Jačanju sposobnosti zemalja korisnica pomoći na svim nivoima da ispunjavaju obaveze koje proističu iz članstva u EU kroz podršku postepenom usklađivanju sa pravnim tekovinama EU i njihovom usvajanju i sprovođenju, i Pripremama za upravljanje strukturnim i kohezionim, kao i fondovima namenjenim poljoprivredi i ruralnom razvoju.
* Jačanju regionalne i teritorijalne saradnje zemalja korisnica pomoći.

Takođe u periodu 2014-2020 za programe prekogranične saradnje u kojima učestvuju pogranični regioni u Republici Srbiji će biti izdvojeno dodatnih 130 miliona EUR iz IPA II.

Pored fondova IPA II zemljama kandidatima je otvorena mogućnost učešća i u EU programima koji su namenjeni jačanju saradnje između država članica EU i potencijalnih i kadidata za članstvo, u oblasti sprovođenja evropskih politika . Sredstva EU progrma su namenjena razvoju različitih strateških prioriteta EU politika u različitim oblastima: razvoj preduzetništva i konkurentnost, inovacija, thenologija, zaštita životne sredine, energetika, transport, obrazovanje, mladi, sport, kultura, itd. Učešće u EU programima Srbiji i njenim institucijama/privrednim subjektima omogućava upoznavanje sa evropskim institucijama, zakonoima i njihovoj primeni u praksi, sa politikom EU, kao i sa sistemom vrednosti i mehnizmima na kojima počiva EU, produbljivanju znanja i jačanju kapaciteta u oblasti upravljanja evropskim projekatima. Stečena iskustva tokom sprovođenja programa značajna su za zemlje kandidate i institucije kao dobra priprema za korišćenje i upravljanje ostalim instrumentima EU koji će nam biti na raspolaganju nakon prijema u članstvo (kohezioni i strukturni fondovi). Jedan od programa koji su dostupni i lokalnim samoupravama i organizacijama civilnog društva jeste i program Evropa za građane i građanke. Program podstiče saradnju, aktivizam i učešće građana na nivou EU. Kancelarija za saradnju sa civilnim društvom je važan akter koji se stara o učešću civilnog društva u programima I projektima koji imaju za cilj jačanje kapaciteta I informisanje o procesu pregovora Srbije I Evropske unije, sa posebnim akcentom na aktivnosti usmerene na povećanje transparentnosti planiranja, programiranja I praćenja realizacije međunarodne razvojne pomoći u Srbiji. Značajna aktivnost KSCD je svakako sufinansiranje projekata OCD kroz program *Evropa za građane I građanke* (ukupan budžet za period 2014-2020 je 185 468 000 evra)*,* kao I sufinansiranje u projektima koji su odobreni od strane EU I drugih međunarodnih donatora u okviru aktivnosti koje su bile usmerene na pružanje pomoći nakom poplava.

Pored podrške lokalnim samoupravama i organizacijama civilnog društva u procesu pristupanja EU omogućena je i podrška malim i srednjim preduzećima u Srbiji kroz Evropsku mrežu preduzetništva sa ciljem pružanja podrške osnivanju i razvoju MSP, pomoć MSP prilikom ulaska na nova tržišta, traženje poslovnih partnera širom Evrope informisanje MSP o EU aktivnostima i finansijskim mogućnostima. Usluge koje mreža pruža korisnicima su informacije o mogućnostima za realizaciju njihovih proizvoda/usluga na evropskom (i širem) tržištu, informacije o pravnim pitanjima koja su značajna za realizaciju proizvoda/usluga, koja su specifična ili se odnose na pojedine zemlje mogućnosti finansiranja koje potiču od brojnih evropskih projekata, pronalaženje poslovnih partnera u drugim zemljama, pronalaženje novih tehnologija i inovacija, širenje tržišta i pozicioniranje na evropskom tržištu. Ova mreža postoji od 2008 sa glavnim ciljem da pomogne MSP u njihovom poslovanju u 50 zemalja. Vođena od strane Evropske komisije I finansira se kroz Okvirni program za konkurentnost. Kancelarija EEN u Srbiji nalazi se na Ekonomskom fakultetu u Nišu.

**Kako iskoristiti potencijale procesa evropskih integracija - zaključci**

Proces evropskih integracija za pogranične regione u Srbiji može imati pozitivne i negativne efekte u zavisnosti od njihovog položaja, potencijala za razvoj i jezičkih barijera. U slučaju Srbije, koja se graniči sa 4 članice EU, pogranični regioni su uglavnom pozicionirani na unutrašnjim granicama EU. Imajući u vidu da se Srbija graniči i sa nekoliko zemalja kandidata za članstvo u EU, ukoliko Srbija postane članica EU pre svojih suseda na zapadnom Balkanu ti pogranični regioni u Srbiji bi bili locirani na spoljnim granicama EU, što bi moglo da proizvede negativne efekte na razvoj tih pograničnih regiona. Ono što je veoma važno naglasiti jeste da pogranične regione na putu Srbije ka EU očekuju mogućnosti za ubrzani razvoj. Imajući u vidu iskustvo u programima prekogranične saradnje pograničnih područija sa susednim zemljama i broj projekata koji su proistekli iz te saradnje pokazuju da postoje razvijeni potencijali za unapredjenje prekogranične saradnje. U prethodnom periodu nisu evidentirane ni barijere koje bi izrazito negativno uticale na nivo prekogranične saradnje pograničnih regiona Srbije sa pograničnim regionima u susednim zemljama. Imajući u vidu da je Republika Srbija u februaru 2016. godine ratifikovala Madridsku konvenciju za očekivati je unapređenje prekogranične saradnje i posledično i veliki uticaj na socioekonomski razvoj pograničnih regija.

Polazeći od činjenice da ulazak jedne zemlje u Evropsku uniju znači ukidanje granica i slobodan protok ljudi, ideja, znanja, robe, kapitala i usluga, u slučaju da Srbija ne postane članica Evropske unije i da se ne otvore granice, opština Knjaževac i pogranični region kome pripada bi mnogo teže realizovali potencijale za razvoj koje trenutno posedju. Štaviše, imajući u vidu veoma zabrinjavajuću starosnu strukturu stanovništva opštine Knjaževac, što je trenutno čini opštinom sa slabijim potencijalom za budući socioekonomski razvoj, usporavanje ili prekid evropskih integracija Srbije imalo bi nesagledive negativne efekte. Socioekonomski efekti ovakvog scenarija rezultirali bi daljim odlivom stanovništva i ekonomskim propadanjem regiona, uz pojačavanje socijalnih, ekonomskih, prostornih i ekoloških pritisaka i problema u nekoliko većih gradskih centara u Srbiji.

U procesu evropskih integracija pograničnim regionima na raspolaganju stoje različiti instrumenti podrške lokalnim akterima (lokalne samouprave, civilno društvo, poslovna zajednica). Prednosti koje pruža uvođenje standarda EU u sve oblasti od značaja za razvoj lokalnih zajednica kao i mogućnosti korišćenja, instrumenata podrške, pretpristupnih fondova Evropske unije i programa prekogranične saradnje neće biti automatski na raspolaganju lokalnim samoupravama iz pograničnih područija i ostalim lokalnim samoupravama u Srbiji, već naprotiv, te mogućnosti će biti iskorišćene samo ako se lokalne samouprave pripreme i aktivno učestvuju u navedenim procesima.

Prilagođavanje lokalnih samouprava u procesu evropskih integracija i primene standarda EU u oblastima od značaja za razvoj lokalnih zajednica odvija u tri pravca i to kroz:

* *aktivno učešće u procesu evropskih integracija*. Napredak u procesu evrointegracije povećava potrebu za dodatnim znanjem o načinu na koji EU funkcioniše, EU politikama i procesima, ključnim EU strateškim dokumentima i pravnom okviru. Lokalne samouprave u pograničnim regionima bi trebalo da se aktivno uključe u praćenje procesa pregovora R. Srbije i EU kao i u programiranja namene pretpristupne pomoći Evropske unije. U ove procese se mogu uključiti ili preko Stalne konferencije gradova i opština ili preko lokanih platformi koje prate proces pregovora. Dodatno neophodno je aktivno učestvovati, preko Stalne konferencije gradova i opština, u saradnji sa svim relevantnim asocijacijama regionalnih i lokalnih vlasti u Evropi s ciljem razmene informacija i dobrih praksi u procesima evropskih integracija i prekogranične saradnje.
* *jačanje sposobnosti za korišćenje pretpristupnih fondova EU.* Ograničeni administrativni i finansijski kapaciteti lokalnih samouprava u Srbiji sa aspekta zahteva kohezione politike mogu predstavljati ograničavajući faktor za materijalozaciju mogućnosti i potencijala koje nosi proces pristupanja Srbije EU. Stoga je neophodno temeljno raditi na jačanju sposobnosti za korišćenje pretpristupnih fondova EU i to pre svega na unapredjenju procesa i okvira strateškog planiranja, jačanje kadrovskih potencijala kroz obezbedjivanje dovoljnog broja zaposlenih koji su na odgovarajući način motivisani kroz politiku zadržavanja kadrova i razvoj partnerstava na lokalnom nivou.
* *aktivno učešće u inicijativama u okviru prekogranične saradnje.* Prednosti prekogranične saradnje lokalne samouprave potencijalno će moći da iskoriste samo kroz aktivno učešće u regionalnim i prekograničnim projektima, inicijativama i asocijacijama. Pored toga, bitan uslov za optimalno korišćenje potencijala prekogranične saradnje jesu razvijeni partnerski odnosi sa prekograničnim organizacijama, kao i razvijena horizontalna partnerstva u lokalnoj sredini i u okviru pograničnog regiona. Neophodno je utvrditi potencijale prekogranične saradnje i njih uključiti u strateške planove razvoja, u njihovo sprovođenje i planiranje sredstava. U tu svrhu neophodno je unaprediti proces planiranja i koordinacije aktivnosti na lokalnom nivou sa prekograničnim partnerima kako bi se harmonizovali razvojni planovi, pravovremeno odabrali prioritetni projekti, blagovremeno usvojili razvojni dokumenti (npr., prostorni planovi i sl.), koji su uslov za dobijanje podrške za određene vrste projekata (npr., infrastrukturnih), a finansiraju se iz fondova Evropske unije, namenjenih prekograničnoj saradnji. Sa istom svrhom jačati horizontalne veze sa opštinama koje pripadaju istom pograničnom regionu unutr zemlje i dele interes za njeno unapređenje.